Jehan duc de Bourgoingne, comte de Nevers, et baron de Donzy; savoir faisons à touz présens et à venir, que aujourd’hui, en l’église de Monseigneur Saint Bénigne, devant le grand hauttel d’icelle, Nous les libertez, franchises, immunitez, chartres, previleges, et confirmations d’icelles, données et octroyées par noz prédécesseurs dux de Bourgoingne, aux Maïeur, eschevins, commune et habitans de notre ville de Dijon, si comme elles sont escriptes es lettres desdits previleges, avons juré et promis devant Dieu, et aux saints Evangiles, tenir, garder, et observer fermement, et par noz officiers faire tenir, garder et observer sans corrompre, et sans jamais par nous ne par autres souffrir, ne faire venir à l’encontre. Et avecque ce les avons loüées et confirmées, louons et confirmons par ces présentes, et voulons que nos héritiers et successeurs, et les ayans cause de nous en notredit Duchié, les jurent semblablement, quand ils venront premièrement au gouvernement d’icellui Duchié, se requis en sont. Et lesdiz Maieur, eschevins et habitans, lors estans en nostre présence en ladite église, nous ont aussi promis et juré estre noz vraiz et loyaulx subjez et obéissans, et nous garder, et faire garder, et rendre de leur povoir toutes nos droictures que nous avons en nostre dite ville et banlieuë de Dijon, et nous rendre vraye et dehuë obéissance. Et afin que ce soit ferme chose et estable à toujours nous avons fait mettre à ces présentes notre scel, duquel avant le trespas de feu notre très-redoubté seigneur et père, cui Dieu pardoint, nous usions et encore usons. Donné en ladite église de Saint-Bénigne, présent nostre très-chier et très-amé frère Phelippe de Bourgoingne, nostre très-chier et très-amé cousin messire Artus de Bretaigne conte de Richemont, Révérenz Pères Dieu l’évesque d’Ostun, l’évesque de Tournay, l’évesque de Nevers, l’abbé de Cisteaux, l’abbé dudit Saint-Bénigne, nos amez et féaulx cousins messire Jehan de Chalon, seigneur d’Arlay et prince d’Orange, messire Guillaume de Vienne, seigneur de Saint-George et de Saincte-Croix, messire Jehan de Vienne, seigneur de Paigney, messire Jehan de Vergey, seigneur de Fouvans, nostre mareschal, Jehan de Nuefchastel, seigneur de Montagu, Thibault, seigneur de Nuefchâtel, Humbert de Villers-Sesel, seigneur d’Orbe, Bernard, seigneur de Ray, et plusieurs autres, le XVIIe jour du mois de juing, l’an de grâce mil quatre cent et quatre. § Par Monseigneur le Duc, LENGRET.